Diari Oficial de la Generalitat Valenciana


Sumari del DOGV 6732, del 12-03-2012 (2012/2486)

RESOLUCIÓ de 27 de febrer de 2012, de la consellera d'Infraestructures, Territori i Medi Ambient, sobre delegació de determinades competències en distints òrgans de la conselleria.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   6732

Data del DOGV
:   12-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2486


Data del document
:   27-02-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Anàlisi jurídica

RESOLUCIÓ de 27 de febrer de 2012, de la consellera d'Infraestructures, Territori i Medi Ambient, sobre delegació de determinades competències en distints òrgans de la conselleria. [2012/2486]  
Per mitjà del Decret 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, s'ha efectuat una nova configuració de la seua estructura organitzativa, i queden establits els distints òrgans superiors, directius i del nivell administratiu en què s'estructura el departament i determina les funcions que s'atribuïxen a cada un d'ells.  
A fi de dotar de major agilitat la gestió dels assumptes la competència de la qual té assignada la Conselleria d'Infraestructures, Territori i Medi Ambient, i d'acord amb el principi d'eficàcia que regix l'actuació de les administracions públiques, es considera oportú delegar determinades atribucions en diversos òrgans d'esta conselleria.  
En virtut d'això, de conformitat amb el que establixen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i fent ús de les facultats que em conferixen els articles 28 i 63 de la Llei 5/1983, de 30 de desembre, del Consell, resolc:  
  
Primer  
Delegar en la persona titular de la subsecretaria d'esta conselleria l'exercici de les competències següents:  
1. La cancel·lació de les garanties depositades a favor de la Conselleria d'Infraestructures, Territori i Medi Ambient.  
2. La formalització dels contractes administratius.  
3. La resolució de les incidències que es produïsquen durant l'execució dels contractes, convenis o subvencions que s'atorguen relatives a correcció d'errors i liquidació d'interessos de demora.  
4. L'autorització de les propostes de documents comptables pressupostaris i extrapressupostaris derivats de l'execució del pressupost d'ingressos i gastos.  
5. L'aprovació dels comptes justificatius rendides per les habilitacions.  
6. Les modificacions pressupostàries que, dins dels límits legals i pressupostaris, siguen competència de la conselleria, a proposta del departament corresponent.  
7. Si és el cas, els actes administratius que s'hagen de dictar en execució de resolucions judicials que afecten esta conselleria.  
8. Aprovació dels expedients de revisió de preus dels contractes, en els termes establits en el capítol II, del títol III, del Llibre I del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic.  
  
  
Segon  
1. Delegar en les persones titulars de la subsecretaria i de les direccions generals d'esta conselleria, en l'àmbit de les seues respectives matèries i en els seus corresponents programes pressupostaris, l'exercici de les competències següents:  
a) L'aprovació definitiva d'estudis, avantprojectes i projectes, en l'àmbit de les seues respectives matèries.  
b) Les resolucions sobre aprovació i disposició dels gastos i reconeixement d'obligacions de la seua competència, imputables als seus programes pressupostaris, que per la seua naturalesa i quantia estiguen exclosos de fiscalització prèvia.  
c) L'orde d'iniciació de l'expedient de contractació administrativa.  
  
d) Exercir les facultats ordinàries en matèria de contractació administrativa respecte dels contractes menors, qualificats i regulats com a tals en la normativa de contractació administrativa.   
e) La designació del responsable del contracte, del facultatiu director de les obres i del seu coordinador de seguretat i salut, així com del facultatiu que haja d'assistir, en representació de la Generalitat, a les recepcions de les obres, de conformitat amb el que establix la Llei de Contractes del Sector Públic.  
f) Aprovar els programes de treball i els plans de Seguretat i Salut en el treball establits en l'article 7 del Reial Decret 1627/1997, de 24 d'octubre, així com les seues modificacions.  
g) Les resolucions que autoritzen l'abonament a compte per materials arreplegats o instal·lacions i equips, de conformitat amb la normativa en matèria de contractació administrativa.  
h) Aprovació de la certificació final de les obres executades i liquidació del contracte.  
2. Les competències delegades en l'apartat anterior es consideren delegades en la Secretaria Autonòmica de Territori, Medi Ambient i Paisatge, respecte a les funcions atribuïdes a la Subdirecció General d'Ordenació, Planificació i Actuacions Estratègiques.  
  
Tercer  
Delegar en la persona titular de la Direcció General de Transports i Logística, l'exercici de les competències següents:   
1. Atorgar autoritzacions i concessions en els ports dependents de la Generalitat quan no necessite adscripció de domini públic maritimoterrestre estatal, així com resoldre les seues incidències.  
2. L'autorització per al lloguer d'embarcacions de recreació.  
  
Quart  
Delegar en la persona titular de la Secretaria General Administrativa:  
1. La tramitació de les incidències de nòmines i la firma de quants documents administratius i de gestió comptable necessite la seua tramitació.  
2. Les resolucions sobre reconeixement d'obligacions i aprovació i disposició dels gastos de la seua competència imputables als seus programes pressupostaris, tramitats per bestreta de caixa fixa.   
  
Quint  
Delegar en les persones titulars de les subdireccions generals les resolucions sobre reconeixement d'obligacions i aprovació i disposició dels gastos de la seua competència imputables als seus programes pressupostaris, tramitats per bestreta de caixa fixa.   
  
Sext  
Delegar en les persones titulars de les direccions territorials a Alacant, Castelló i València d'esta conselleria l'exercici de les competències següents:  
1. Les resolucions sobre reconeixement d'obligacions i aprovació i disposició dels gastos de la seua competència imputables als seus programes pressupostaris, tramitats per bestreta de caixa fixa.   
2. L'aprovació dels justificants necessaris derivats de qualsevol expedient de contractació i de subvencions la tramitació dels quals els corresponga.   
3. La incoació dels procediments sancionadors que li corresponga, en matèria forestal i en matèria de vies pecuàries, de conformitat amb la normativa reguladora vigent en cada cas.   
4. La iniciació dels procediments sancionadors quan es tracte d'infraccions molt greus tipificades com a tals en la Llei 6/1991, de 27 de març, de Carreteres de la Comunitat Valenciana.  
  
Sèptim  
Es delega en les persones titulars de les direccions dels Servicis Territorials de Carreteres a Alacant, Castelló i València d'esta conselleria, l'exercici de les competències següents:  
L'exercici de les facultats de concessió d'autoritzacions, permisos i llicències, en les zones de domini públic, de protecció i de reserva de les carreteres de la Generalitat establides en el títol VIII de la Llei 6/1991, de 27 de març, de Carreteres de la Comunitat Valenciana, excepte les autoritzacions per a les instal·lacions d'estacions i àrees de servici l'exercici de les quals reserva la persona titular de la Direcció General d'Obres Públiques, Projectes Urbans i Habitatge.  
  
Octau  
1. La present delegació d'atribucions podrà ser revocada en qualsevol moment per l'òrgan delegatori, de conformitat amb el que establix l'article 63.5 de la Llei 5/1983, de 30 de desembre, del Consell, i en l'article 13.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix, les atribucions delegades en la present resolució podran ser avocades, en els termes i amb els requisits que establix l'article 14 d'esta última norma.   
2. Les resolucions que es dicten en virtut de la delegació conferida per esta resolució s'entenen dictades per l'òrgan delegatori i esgoten la via administrativa, de conformitat amb el que establixen els articles 13.4 i 109 c) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
3. Sempre que es faça ús d'esta delegació de competències, haurà de fer-se constar dita extrema en la resolució adoptada, de conformitat amb el que establix l'article 13.4 de l'esmentada Llei 30/1992 i article 63.6 de la Llei 5/1983, de 30 de desembre, del Consell.  
  
Nové  
Correspon a la persona titular de la Direcció General de Qualitat Ambiental la potestat sancionadora atribuïda per les lleis sectorials en matèria de residus, control de la contaminació, protecció del medi ambient atmosfèric, intervenció administrativa ambiental i canvi climàtic, en els termes establits en la Resolució de 7 de setembre de 2011, de la consellera d'Infraestructures, Territori i Medi Ambient, sobre delegació de competències sancionadores en matèria de qualitat ambiental.  
  
  
Deu  
Queda sense efecte la delegació de competències efectuada en virtut de la Resolució de 2 de febrer de 2010, del conseller d'Infraestructures i Transport, sobre delegació de competències en determinats òrgans de la Conselleria d'Infraestructures i Transport i de l'Orde de 14 d'octubre de 2009, de la Conselleria de Medi Ambient, Aigua, Urbanisme i Habitatge, sobre delegació de l'exercici de determinades competències.   
  
  
Onze  
La present resolució produirà efectes des de l'endemà de la seua publicació en el Diari Oficial de la Comunitat Valenciana.   
  
València, 27 de febrer de 2012.- La consellera: Isabel Bonig Trigueros.